Papersnake/gushiwen huggingface dataset:
题曾氏连理本
文天祥（宋代）

皇后嘉树生僪佹，四衢五衢合一轨。
德泽纯洽八方一，乘木而王固如此。
大明香琴橘，贞观玉华李。
一时图传传奇观，荣华过眼转九易。
惟有武城宅前树，不知何年己连理。
从来县官不以闻，武城子孙世专美。
人言协气薰嘉生，此家孝友陶协气。
朱门多少锁乔木，百年瞬息滋一渭。
焉得鼎鼎为轮囷，受命不迁相曾氏。
传闻此木更八世，方遇麻阳大夫记。
麻阳又几年，却入青螺地舆志。
比来彻当路，表名连瑞里。
有日捧图上，嘉禾灵草共青史。
物生隐显殆有时，展如之人亦应尔。
楩楠杞梓离奇生继此，庐陵城北不止称三瑞。
九日登鸡鸣山
韩疆（明代）

闻道东篱菊已黄，无因移向酒尊旁。西风忽起野烟暮，落叶乱飞山树苍。

雁带寒声归渚急，江涵秋水与天长。浮云遮尽登高眼，不许愁人望故乡。
赠陈留逸人 其二
徐积（宋代）

有人持一管，不用芦叶卷。能作陇头声，其女操六板。

吹者寓其声，拍者会其情。情声与气貌，内外俱和平。

时时入酒家，便插几枝花。归来无一事，醉卧日西斜。

人或问所得，答云无忧嗟。或问其所欲，何物可相累。

我爱斯人者，富贵所不如。有如此娱乐，作如何称呼。

呼为无忧人，画作无忧图。更画几枝花，酒瓢与酒壶。
春暮
刘侃（明代）

风吹山色度帘栊，指点荼蘼半已空。
二十四番花信过，独留芳草送残红。
立秋日祷雨宿灵隐寺同周徐二令
苏轼（宋代）

百重堆案掣身闲，一叶秋声对榻眠。
床下雪霜侵户月，枕中琴筑落阶泉。
崎岖世味尝应遍，寂寞山栖老渐便。
惟有悯农心尚在，起瞻云汉更茫然。
游仙都观五首
吴芾（宋代）

人已乘龙去不还，尚余双鹤不知年。
坐来顿觉尘寰隔，始信壶中别有天。
和彦猷在华亭赋十题依韵·秦始皇驰道
韩维（宋代）

秦王骋奇观，不惮阻且脩。
万里走辙迹，八荒开囿游。
劳歌久已息，遗筑今尚留。
千载威神尽，骊山空古丘。
雪后出西偏门迓郑安抚
项安世（宋代）

四郊残雪未成泥，十里篮舆杂马蹄。
道上行人梭样织，日边云气剪相齐。
山围镜野成环玦，东折冰河散璧珪。
独立跨河桥上望，共谁同说马公堤。
次韵宇文白云山 其一
洪皓（宋代）

天际正英英，排空忽上升。苍梧何处出，岱岳自封兴。

但见奇峰耸，宁知嘉气凝。秋风殊未起，勿用遽飞腾。
王殿丞举通判桂州
杨亿（宋代）

科名得玉向昆邱，家世长淮入海流。
通籍殿中钩盾省，颁条岭外桂林州。
汉皇前席期清夜，楚客归帆指素秋。
父老欢闻邻郡政，壶浆千里待鸣驱。
予旧游白鹿洞坐看书台风泉四面松声万壑去三
黎廷瑞（宋代）

风泉吹满看书台，洞口松声万壑哀。
几度倚阑听不足，请君琴里写归来。
小桃源
詹复（宋代）

远寻瑶草到仙家，冲破云间一片霞。
道士不知兴废事，又来溪上种桃花。
太平公主山亭侍宴
张昌宗（唐代）

淮南有小山，嬴女隐其间。折桂芙蓉浦，吹箫明月湾。

扇掩将雏曲，钗承堕马鬟。欢情本无限，莫掩洛城关。
残雪
释居简（宋代）

前水花新霁，暾云日未升。檐声都是雨，笕溜半成冰。

幌冷疑眠月，窗虚罢续灯。独馀林杪塔，犹自隐觚棱。
拟王渔洋三国小乐府 其一 铜雀台
章钟祜（清代）

邺下寻鸳瓦，当年阁建霞。云何头已白，犹想婿乔家。
试诸葛生笔因书所怀寄诸弟 其十三
彭汝砺（宋代）

最忆东林侧，花开季季同。岂无十日好，长占四时红。

爱玩迷光景，偏私见化工。可嗟桃李盛，荣落独春风。
山中有桂树
李复（宋代）

山中有桂树，樛虬散岩曲。
高枝动秋风，霜凝不改绿。
美人与世远，啸歌乐幽独。
挥手弄浮云，寒光满空谷。
忽忽自搔首，神驰逐清躅。
何时山下泉，一濯飞尘足。
鹧鸪天·庚子岁除
朱祖谋（清代）

似水清尊照鬓华。尊前人易老天涯。酒肠芒角森如戟，吟笔冰天惨不花。
抛枕坐，卷书嗟。莫嫌啼煞后栖鸦。烛花红换人间世，山色青回梦里家。
窊尊诗（在道州）
元结（唐代）

巉巉小山石，数峰对窊亭。窊石堪为樽，状类不可名。

巡回数尺间，如见小蓬瀛。尊中酒初涨，始有岛屿生。

岂无日观峰，直下临沧溟。爱之不觉醉，醉卧还自醒。

醒醉在尊畔，始为吾性情。若以形胜论，坐隅临郡城。

平湖近阶砌，近山复青青。异木几十株，林条冒檐楹。

盘根满石上，皆作龙蛇形。酒堂贮酿器，户牖皆罂瓶。

此尊可常满，谁是陶渊明。
秋风
彭汝砺（宋代）

风战江湖飞断梗，露零霄汉听征鸿。身虽流俗志万里，昔是少征今老翁。

双眼久因尘事黑，病颜今为酒樽红。夜深胡蝶归魂梦，飞尽蓬瀛岛屿中。
浣溪沙
刘辰翁（宋代）

十日千机可复谐。郭郎感运岂仙才。人间自是少行媒。

直上扶摇须九万，满前星斗共昭回。又传贾客向曾来。
白鸽峰访鹤逸上人
安兴孝（清代）

跻攀鸟道石嶙峋，守户曾闻白鹿驯。泉落洞门空涧冷，风来谷口小庵春。

窗含湖水孤帆影，炉拥茶烟野画频。遁迹远公仍送客，虎溪何日再逡巡。
送奭上人化缘
徐照（宋代）

专志事皆成，期师此一行。
阁盛灵佛像，碑载施人名。
江阔风催渡，村深雪废程。
暂劳曾共说，终可遂闲情。
挽周明府公谨
连文凤（宋代）

彭泽归来厌宦情，弁阳山下买山耕。
春风秋月供吟啸，月夕风朝寄死生。
铭墓古人堪彷佛，著书心事更分明。
但能似此存清节，野史须还记姓名。
山居十三首
蔡格（宋代）

刊删理障觅天根，心体昭昭会一原。
岁暮更宜深燕养，莫理书册动风旛。
白居易有望阙云遮眼思乡雨滴心之句用其韵为秋思十首 其五
郑刚中（宋代）

天边定何物，洗此瘴乡眼。初如黄金盘，便似白玉椀。

明河注其中，无处光不满。举杯对之饮，万虑觉萧散。

竹风吹我睡，不得终夜款。
次韵邓志宏三月辛卯大雨雹
苏籀（宋代）

剥圭碎璧昆山颓，天容黯惨凝不开。隋和抵鹊虎兕吼，阳愆阴伏推从来。

雀鼠怀安怖入壁，声侔海翻星陨石。疾雷破山万壑沸，急雨悬河平地尺。

嘉生春浅才纤毫，季子禦雹勤嗟嘷。冲冲凿冰穷谷里，申丰此说殊未高。
礼部颁王府文官诰敕次审理王敬德韵
管讷（明代）

紫诰恭迎被宠光，驿亭初日正苍凉。官坊锦织云霞烂，御榻文成雨露香。

九五飞龙当盛世，太平鸣凤在朝阳。群公拜舞天威近，举首红云是建章。
次崇禧真人徐景周韵送茅山镇长冯秦卿
李孝光（元代）

与君游久最知我，借问谁能似我閒。即买扁舟过淮去，舒州城上望钟山。
杨柳枝 其三 赋小城梅枝
郑文焯（清代）

采香径里晚烟空，濯粉池边晓露丛。一样故宫春寂寞，可怜无地看东风！
三月二日奉诏赴西园曲宴席上赋呈致政开府太
苏颂（宋代）

幅巾私第已归休，当宁虚怀更款留。
避宠虽辞持节册，送行犹款济川舟。
城南旧圃扃花洞，洛下新庄引御沟。
诏谕两京居密迩，不妨乘兴往还游。
次韵张丞
陈造（宋代）

邦人邑吏总堪怜，茶供炉熏共吁天。
占雨几孤霞粲晓，望霓何啻日为年。
翻黄已熟村村麦，平渌行看处处田。
拟倩龙公作霖手，更烦终惠息头燃。
俞淑人挽诗
洪适（宋代）

名父尹京日，移天冠柏台。齐眉丰俎豆，继踵蜕尘埃。

德比人如玉，情钟子在梅。山高云不去，虞殡有馀哀。
忆秦娥 春风多寒，咳疾增剧，闲坐无聊，写此柬姚少蕊嫂侍者采莲
陶淑（清代）

春深浅。重帘几日风如剪。风如剪。落花无数，满阶红软。

旧年病到今年倦。药炉火细银屏掩。银屏掩。闲愁多少，与春同远。
凤岭
冯云骧（清代）

凤岭行来欲上天，此行无异作飞仙。红霞白日回头近，鸟道蛇盘独马穿。

未断崩崖愁瀑水，半欹悬径仗危椽。侧身万仞峰巅过，秦蜀遥看两点烟。
梅花 其一
黄裳（宋代）

芳意已将春漏泄，真香何虑雪埋藏。百花头上争先好，未用忙誇落后妆。
跋米元晖瀑布横轴
张元干（宋代）

老懒天教脱世纷，山川到眼失尘昏。
绝怜千仞鸣飞瀑，一洒风中八表云。
小雨初霁
陆游（宋代）

归来偶似老渊明，消渴谁怜病长卿？小雨染成芳草色，好风吹断画檐声。
剪灯院落晨犹冷，卖酒楼台晚旋晴。
莫道此翁游兴嬾，兰亭禹寺已关情。
答张秀才问疾
李攀龙（明代）

青阳荡积晦，素雪亦云熙。
仲月陶嘉树，閒庭暧流滋。
微风中夜兴，清光动遥帷。
残灯出四壁，钟鼓一何痴。
闭关抵百役，内热耿于罹。
养痾终年岁，人生能几时。
服散代晨餐，匕箸厌相持。
哲夫秉大观，一往不复疑。
所愧乏明德，盈缩无常期。
题汪水云诗卷十一首
刘师复（宋代）

天造西湖锦绣堆，柳边渔父小篷开。
能言景定年间事，公主鸾箫锦櫂来。
次韵吴枢密乌衣园旧韵
方岳（宋代）

旧家门巷绿岧嶢，尚忆狨鞯马意骄。
金凿落沮未雀浦，玉丁东上紫宸朝。
燕随往事秋萧瑟，雁带夕阳江泬寥。
九日黄华晴亦好，底须风雨又潇潇。
元丰四年十二月大雪郡侯送酒
孔平仲（宋代）

平明大雪风怒嘷，屋上卷来亭下高。更深更密皆能到，所在纷纷如雨毛。

堆床压案扫复聚，取笔欲书冰折毫。须眉沾白催我老，自颈以下类拥袍。

此时只好闭门坐，右手把酒左持螯。奈何巑岏据听事，千兵踏藉泥如糟。

强登曹亭要望远，纸伞掣手不可操。黑阴遮眼铺水墨，寒气刮耳投兵刀。

饥肠及午尚未饭，更搜诗句无乃劳。幸有使君怜寂寞，亟使兵厨分冻醪。

余虽不饮为一釂，两颊生春红胜桃。醉眼瞢腾视天地，蜾蠃螟蛉轻二豪。

勿令小暖气便壮，自笑世间皆我曹。
句
石仲元（宋代）

地连锦野东西去，水接朱川次第来。
闵雨诗 其三
刘敞（宋代）

天命降监，在我元圣。兼覆广裕，四方既定。惟民之恤，无所疵病。
次韵吴雅翁秋怀四首
黎廷瑞（宋代）

苍忙遗二老，俯仰近十秋。
松柏摧高冈，凤麟隐沧洲。
吾道遽如许，斯人安可求。
当年西门路，感涕吟山丘。
矧我於韩门，忝与李汉俦。
遗文念当序，举笔心先愁。
岁寒赖有公，名节姱以修。
愿言爱体素，一柱回狂流。
天伦岂不伤，天运良悠悠。
慈伯再叠前韵见誉走笔奉答即促西涧和章
薛宁廷（清代）

世贵悦耳正声少，闻鸦则怒鹊则喜。爱秦吉了工语言，终年却闭雕笼里。

凤凰希见谁闻鸣，妄以截竹参差比。诗虽人籁实天籁，摽窃形貌非神似。

高有喔喔若木颠，卑如阁阁井泥底。刻玉缀珠自足珍，乱头粗服或更美。

迟速何须判巧拙，我爱祝钱两公子。决渠突惊万斛喷，为山要从一篑累。

饱食麟脯思江瑶，余事作为余波绮。公车计日召严朱，丽句同时斗温李。

嗟我铅刀久顿铓，那堪致师旌频靡。输他玉女郭舍人，蒙天一笑启玉齿。

鸣冬仍有寒虫号，僧龛细嗅檐卜蕊。送诗幸未恼渔童，免俗差似柳家婢。
梦觉
张镃（宋代）

梦觉西窗晓，听风过曲廊。
好诗非易辨，閒坐尽无妨。
人静鸟乌喜，雨来花草香。
寸心经患难，况复近秋凉。
书奏吟
严嵩（明代）

书奏南宫夜，孤忠秪自怜。此心惟报主，何语可回天。

驽力衰年后，鸿仪邃古前。谁知避人吏，抚枕一潸然。
送刘克昌文显二首
赵蕃（宋代）

驿使相看合寄梅，日边消息几时回。
平生所积故已厚，九万不须风更培。
中秋看月
王德爵（清代）

捲帘看明月，月入树林中。为爱月色好，行过曲廊东。

皓然见明月，清辉照太空。露珠沾薄袖，唧唧閒秋虫。

明月不常圆，我生不常看。少壮能几时，勋业何物换。

美人各一方，迢迢隔银汉。世事徒繁华，彩云终易散。

独立明月下，搔首无穷叹。
送朱监师谢藩幕出岭 其二
何巩道（明代）

醴酒无烦款穆生，浩然驱马已孤行。拂衣此日原非急，择木从来不敢轻。

风起水声投别涧，月明鸟影绕空城。与君一望春郊路，不为离忧亦自惊。
春日书事
刘挚（宋代）

年华欢绪两蹉跎，飏白浮红日日多。酒怯病怀无旧户，睡便春昼长新魔。

些思楚客招魂语，噫笑梁生愤世歌。鸟雀相忘来亦少，不须门外更张罗。
偈颂一一二首 其五十四
释清远（宋代）

杜顺文殊事可知，定光如来老大隋。张三李四何王赵，问你渠今是阿谁。

廛市卖鱼忘进趣，案头分肉露全机。男儿锁子黄金骨，苦痛无明堕污泥。
秋日斅庾信体
李世民（唐代）

岭衔宵月桂，珠穿晓露丛。蝉啼觉树冷，萤火不温风。

花生圆菊蕊，荷尽戏鱼通。晨浦鸣飞雁，夕渚集栖鸿。

飒飒高天吹，氛澄下炽空。
旅感
释文珦（宋代）

苦无住山资，千里远为客。
兄弟会面难，双亲鬓毛白。
故园书不来，愁绪日夜积。
满庭枯草根，忽复化新碧。
八三侄借半山诗因以示之
陈宓（宋代）

我读半山诗，瞠乎不可及。
风骚融老腹，取次有摄拾。
清放太白章，悲壮杜陵集。
争雄而竞秀，鼎峙高页岌。
譬将云作锦，绚烂那得袭。
又如月长新，纖圿不可入。
山川谢佳丽，风雷怯呼吸。
想当下笔时，会见真宰泣。
惜哉有此奇，孔室未许入。
当时死翰死，颜孟庶并立。
十六观经颂 上品中生
释遵式（宋代）

不必受持方等经，解第一义明因果。紫金台现命终时，自见身于台上坐。
梅花集句 其三十二
李龏（金朝）

洞天谁道却归难，浩思蓝山玉彩寒。常是腊前欺雪色，等闲莫遣俗人看。
和陶渊明饮酒二十首 其十一
戴良（元代）

陶翁种五柳，萧散本天真。刘生荷一锸，似亦返其淳。

步兵哭涂穷，诗思日以新。子云草《太玄》，亦复赋《剧秦》。

四士今何在？贤愚同一尘。当时不痛饮，为事亦徒勤。

我生百代下，颇与四士亲。遥遥涉其涯，敛然一问津。

但惧翻醉墨，污此衣与巾。君其恕狂谬，我岂独醒人。
登临
陆游（宋代）

尽道羁怀恶，登临亦解颜。
健嫌山路浅。
狂恨酒尊悭。
亲友多疏索，渔樵自往还。
有诗仍嬾记，零落水云间。
归宗枞老言庐山有对云简寂观中甜苦笋归宗寺里淡咸齑予因以汤泉石镜戏成一绝
王十朋（宋代）

参禅得味咸齑淡，学道忘忧苦笋甜。石镜与时为显晦，汤泉涉世有凉炎。
客怀诗三章示别金广文士奎厉山人志陈明经福熙茂才登熙昆季 其三
姚燮（清代）

凉飔满襟带，可御蓬莱辀。胡然君子心，为我生烦忧。

且骑大宛马，并辔南城头。万山为芙蓉，高拥金翠楼。

中有玉女鬟，俯避落日羞。群象耿元精，蓄尔烟心秋。

洪波逝不返，未逝名当修。昔年超览堂，凄已成荒邱。

此誓有神鉴，莫向行路谋。区区一勺浆，何补东方虬？

归矣明别君，别君归且休。倘遇黄石公，招我重来游。
次韵宾旸啼字犹字二首
方回（元代）

醉眼看东误作西，衣缁巾醭屦拖泥。
身无却少心徒壮，花自重开草更萋。
信马旧痕今已灭，干虹老气似宜低。
楼中是日喧呼甚，闻说邻儿亦止啼。
庾信宅
刘挚（宋代）

南都号多士，庾信乃辞客。承家富缣缃，摛文烂组织。

应教来春坊，日坐学士席。翩翩宫体谣，江左变风格。

巨盗掀台城，狂飙铩孤翮。南飞江陵宫，杖策赴王绎。

经纶投中兴，感愤补天隙。大厦岂一士，终此阳九厄。

陆机趋洛阳，夷吾入齐国。濯足聊委蛇，怀邦已悲恻。

惜哉不遭时，淟涊无伟绩。王室与身世，沦离两何益。

暮齿哀江南，聊将赋心迹。楚郡故城阴，或云此遗宅。

寥寥旧山川，莽莽新黍稷。是非不可求，秋风暮烟白。
宿紫阁山北村
白居易（唐代）

晨游紫阁峰，暮宿山下村。
村老见余喜，为余开一尊。
举杯未及饮，暴卒来入门。
紫衣挟刀斧，草草十余人。
夺我席上酒，掣我盘中飧。
主人退后立，敛手反如宾。
中庭有奇树，种来三十春。
主人惜不得，持斧断其根。
口称采造家，身属神策军。
“主人慎勿语，中尉正承恩！”
五月一日薄暮至三水倚樯欹枕
曾丰（宋代）

皓月三江口，青苹四岸边。
风头横立海，水面上浮天。
阴气犹能杂，阳威不敢燃。
夏行秋月令，造物相吾眠。
督军南赣过草萍驿
潘希曾（明代）

草萍过我已三回，四壁留题半杂苔。雾散晓村红树出，云归晴杂翠屏开。

州连衢信雄东浙，路绕冈峦接上台。一扫尘氛天万里，清风应逐使旌来。
秋寄从兄贾岛
无可（唐代）

螟虫喧暮色，默思坐西林。
听雨寒更彻，开门落叶深。
昔因京邑病，并起洞庭心。
亦是吾兄事，迟回共至今。
相台得菊本名之曰绣菊
许及之（宋代）

非红非紫晔茸茸，依旧黄流美在中。汉使携将名绣菊，要同丹桂种蟾宫。
历代诗·宋
杨简（宋代）

太祖太宗兄授弟，两派天源称善继。
真宗嗣位及仁宗，以子传孙皆圣裔。
英宗有诏嗣濮王，次及神过哲宗世。
徽宗行道付钦宗，高宗南渡中兴帝。
孝宗之末嗣秀王，揖逊而朝诚鲜俨。
逃难
李昱（明代）

四郊日多垒，劳生信乾坤。朝来有警急，铁骑如云屯。

贱子心实有，焉能守荒村。呼儿戒行李，一饭同出门。

路逢逃难人，纷纷亦来奔。或扶爷与娘，或挈子与孙。

十步九颠踬，欲哭声复吞。问道往方岩，前后相豗喧。

牛羊亦随逐，飞桥为之翻。我行已岩顶，我仆犹岩根。

唇乾吻亦噪，何处浊酒尊。兹岩既云险，况有灵祠存。

栖迟且茆屋，生理安得论。俯视西北隅，杀气犹昏昏。
谢岳大用提举郎中寄茶果药物三首紫团参
杨万里（宋代）

新罗上党各宗枝，有两曾参果是非。
入手截来花晕紫，闻香已是玉池肥。
旧傅饮子安心妙，新捣珠尘看云飞。
珍重故人相问意，为言老矣只思归。
和潞公真率会诗
司马光（宋代）

洛下衣冠爱惜春，相从小饮任天真。随家所有自可乐，为具更微谁笑贫。

不待珍羞方下箸，只将佳景便娱宾。庾公此兴知非浅，藜藿终难继主人。
过九成宫旧址二首
游师雄（宋代）

今古市朝已变，隋唐楼殿成空。
惟有山头明月，夜来犹照荒宫。
颂证道歌·证道歌
释印肃（宋代）

莫不由斯心意识，三尸六贼空相逼。
一似龟毛缚猛风，凡夫不体无消息。
次韵马季思禁体雪二首
苏泂（宋代）

涤尽妖氛气，妆成富贵冬。
梅花香处觉，人意火边浓。
未暖那飞絮，非寒底见松。
绝怜阶下竹，腰折为谁恭。
赠童道人盖与予同甲子
陆游（宋代）

吾侪之生乙巳年，达者寥寥穷比肩。
退士一生藜藿食，散人万里江湖天。
忍贫不变我自许，挟术自营君岂然？一事尚须烦布策，几时能具钓鱼船？
东风第一枝 咏萧山白杨梅
沈皞日（清代）

荔熟衣青，桑深葚紫，枝头颗颗将坠。露盘未碍珠圆，凉柯乍疑星缀。

湘湖珍果，谁攀摘、寄来情意。向冰厨、轻糁吴盐，初试玉环纤指。

浑不渍、羽衣缟袂。浑不染、縠纹素蕊。牙龈那似梅酸，石窗渐消暑气。

玻璃小盏，正一色，琼浆同醉。看吟屐、重问西泠，犹记隔江风味。
燕居十六首
彭龟年（宋代）

好毁非佳士，毋轻听彼言。
如人名父母，急去不须闻。
杂咏 其二
米芾（宋代）

竹西桑柘暮鸦盘，特地霜风满倦颜。不用使君相料理，都缘尘土少青山。
钓鱼图
陈雷（元代）

歌向沧浪独羡鱼，钓竿閒却意何如。磻溪梦里青山老，犹遇君王载后车。
新凉示子遹时子遹将有临安之行
陆游（宋代）

竹簟纱幮事已非，秋清初换熟嫌衣。
鹊惊山月栖还起，萤避溪风堕又飞。
老眼渐昏书嬾读，壮心虽在事多违。
夜窗剩欲挑灯语，日倚柴门望汝归。
续侄溥赏酴醾劝酒二首·其一
陈著（宋代）

花有重开日，人无再少年。
相逢拌酩酊，何必备芳鲜。
美人临镜 其四
袁宏道（明代）

百看百如意，随他作笑颦。回钗生溜影，分耀及旁人。

睡少添自重，思多理注频。面光滑似水，脂粉不如尘。
除夜
白居易（唐代）

岁暮纷多思，天涯渺未归。老添新甲子，病减旧容辉。

乡国仍留念，功名已息机。明朝四十九，应转悟前非。
乐意
何梦桂（宋代）

真乐攻心无奈何，自行自坐自讴歌。
云收净天千无滓，月朗渊澄水不波。
更把新诗勾野兴，时将浊酒发天和。
傍人笑我荒唐甚，真乐攻心无奈何。
三峡堂
宋肇（宋代）

初寻磴道踏雪烟，渐引茅瞻屋数椽。
江影动摇波面日，山光隐见峡中天。
放怀缸酒凭栏客，回首弦歌趁市船。
要与舟人同此乐，移花种竹满瞻前。
羊羔酒呈朱丛瑞
陈起（宋代）

前坡风雨夕，髯奴恶颠怪。
衔林幻金波，滟滟玉船载。
雪边春意回，风味几鹅儿。
若与曹瞒说，翻樽左慈慈。
别惟寅入燕四绝 其一
胡应麟（明代）

星散交游二十年，两人相对白门前。西风无赖长干柳，吹送千条上别筵。
别心首座
释元肇（宋代）

四面湖山展画屏，故人相见眼偏青。迎风春鸟语犹滑，过雨山偏睡欲醒。

出处既分南北海，别离空恨短长亭。明朝又作松江去，几棹烟波月满汀。
鹧鸪天
张孝祥（宋代）

月地云阶欢意阑。仙姿不合住人间。骖鸾已恨车尘远，泣凤空人烛影残。情脉脉，泪珊珊。梅花音信隔关山。只应楚雨清留梦，不那吴霜绿易斑。
跋仲营子母马二首
曹勋（宋代）

苜蓿枯时霜雪深，峻赠瘦骨病侵寻。
高蹄岂复腾骧意，眵目终存舐犊心。
杨白花
江源（明代）

杨白花，太轻薄。飞出宫墙何所之，上下随风恣飘泊。

恼此风花不恋枝，佳人金屋颦蛾眉。渡江一去不再返，哀歌声里徒相思。
安城李将军邀饮赋谢
苏球（明代）

矫矫风裁老未休，黄金结客重交游。豹韬消尽狼烽气，龙剑惊交雁塞秋。

共道虎头能列爵，庸知猿臂竟难侯。华筵不数平原酒，豪兴高超庾亮楼。
钤兵李左藏厅赏梅
赵抃（宋代）

岁晏珍林发素葩，樽前奇赏著诗誇。惊逢腊去已三日，喜见春初第一花。

照水冷容酥点缀，摇风香片雪纷拿。主宾莫作寻常看，锦里名园只两家。
过张真人洞
张方平（宋代）

谷口巑岏狮子山，洞门高掩白云閒。自惭末裔无仙骨，名利途中鬓已斑。
我爱淳安好 其六
陈晔（宋代）

我爱淳安好，能知义命方。育遗存后裔，刳腹奉高堂。

隐节推承诏，儒官教有庠。胡为得祠奉，退省更徊徨。
秋风辞
李纲（宋代）

秋风起兮黄叶飞，远客异土兮未能归。白露降兮悴众芳，怀美未兮怅难忘。

变星霜兮阻山河，风异响兮水增波。溯明月兮发浩歌，群阴积兮浮云多。

岁聿云暮兮奈愁何。
次和花字韵酬正仲实父少白三友
舒岳祥（宋代）

不读口生棘，多愁眼易花。
江湖四閒客，今古几诗家。
吟是蠲忧药，功如解困茶。
艰难俱已历，好景夕阳斜。
旧渔竿
许棐（宋代）

掣断江湖几线风，蓑衣闲挂饵瓢空。何因献入君王手，持向磻溪钓太公。
代仍六弟吊程贡元 其一
许月卿（宋代）

仁者竟不寿，世事空悠悠。霜满人洪墓，月寒尊美楼。

慈乌千载恨，荐鹗一生休。画史成何事，青山烱照眸。
出豫章城南寄友生李用巽兄弟
梁寅（元代）

翠谷环居似太行，谢家庭树玉生光。题诗晚集松萝径，共被秋眠山水房。

城郭楼台堪怅叹，江湖风雪苦凄凉。雁行霄汉他年事，宁厌云林白日长。
莺啼序 壬申元夜感旧伤逝，步吴梦窗韵
周贻繁（清代）

华灯庆逢令序，喜银蟾映户。忆当日、良宴飞觞，那知钟漏朝暮。

任嬉戏、生香解肖，红芳自剪连枝树。醉相邀彤管，争春漫吟风絮。

几度随肩，斗草印雪，看双鬟似雾。奈驹隙、南浦扁舟，别怀长隔情素。

费清辞、燕鸿缥缈，诉离绪、吴蚕丝缕。愿它年，偕隐林泉，约盟鸥鹭。

双凫一去，独鹤悲鸣，叹远羁客旅。怅此后、凤箫声咽，惨惨凄凄，锁恨含忧，半庭花雨。

行旌漫引，孤蓬低荫，江波平涌归期滞，望乡园、未许崇朝渡。

垂阳两岸，空怜在昔风流，竟成败叶零土。

仙源聚首，冷月秋圆，惹泪凝袖苧。鼓晚欋、匆匆分袂，便溯潇湘，故里重回，彩衣随舞。

轻尘易散，萱摧兰悴，常华今又伤重折，恁哀思、休使萦弦柱。

凭教深付金樽，少乐多愁，素娥会否。
春日山中忆崔峒吉中孚（一作寄李舍人）
卢纶（唐代）

延步爱清晨，空山日照春。蜜房那有主，石室自无邻。

泉急鱼依藻，花繁鸟近人。谁言失徒侣，唯与老相亲。
过新斗门感怀
董嗣杲（宋代）

绝壁凭居险，中林忆故深。
临溪扫地醉，就树摘柑吟。
打稻农初歇，餐芝客莫寻。
重来嗟未卜，过此却酸心。
和子瞻玉盘盂二首〈东武苏莒公家园中千叶白
苏辙（宋代）

千叶团团一尺余，扬州绝品旧应无。
赏传莒国迁钟虡，移忆胡僧置钵盂。
丛底留连倾凿落，瓶中捧拥照浮屠。
强将绛蜡封红萼，憔悴无言损玉肤。
故相林亭父老知，出群草木尚何疑。
无多产业残花药，几许功名旧鼎彝。
丰艳不知人世别，佳名新换使君诗。
明年会看花尤好，剥尽浮苞养一枝。
偈颂一百零二首
释绍昙（宋代）

弃金轮王位，尊贵不尊贵。
冻饿深雪中，冷地里短气。
见明星，没巴鼻。
更言大地一切众生成正觉，吽吽，
棒折也未。
和亭
韦骧（宋代）

前贤重交际，世俗竞将迎。用礼皆由正，知和始可行。

候亭增旧构，题榜易先名。训徼非存远，还当鉴鄙情。
代别张宪 其一
杨冠卿（宋代）

泽国春强半，馀寒燕子飞。绝知悬榻久，故作买舟归。

岁月空荒老，行藏有是非。功名游戏尔，此意尚依稀。
寄云仙宗室
钟昌（明代）

幽栖吾欲问，大雅尔能任。彩笔青云满，朱门白雪深。

烟霞丛桂色，风月古松心。握别春城晚，相思寄浩吟。
赐云南法界寺讲经溥畹
玄烨（清代）

昆明度法语，滇海论新禅。万里虽云远，金经自有传。
相中别邓该
徐照（宋代）

隔水鹧鸪鸣，一汀香草生。
自怜为客久，谁忍送君行。
后会期何日，归途喜乍晴。
它春科甲上，必欲见题名。
仙城寒食歌四章 其一 尉陀墓
成鹫（清代）

赤帝山河一百二，不致老夫无葬地。春城寒食野花飞，朝汉台空锦蕞废。

当年黄屋自归臣，万古苍山思越吏。沧桑有恨银海枯，草木无情翁仲睡。

猎火烧残隧道烟，龟趺半蚀苔钱字。道旁驻马立踟蹰，居人指点荒丘是。

王气销沉奈若何，楼船去后泉扉閟。不须回首问婴齐，汉家陵寝同兴替。
渔家傲（往岁阻风长芦，夜半舟中所见如此）
周紫芝（宋代）

月黑波翻江浩渺。扁舟系缆垂杨杪。渔网横江灯火闹。红影照。分明赤壁回惊棹。

风静云收天似扫。梦疑身在三山岛。浮世功名何日了。从醉倒。柁楼红日千岩晓。
酬韦渚秋夜有怀见寄
卢纶（唐代）

萧条良夜永，秋草对衰颜。露下鸟初定，月明人自闲。

独悲无旧业，共喜出时艰。为问功成后，同游何处山。
五杂组
雍裕之（唐代）

五杂组，刺绣窠。往复还，织锦梭。不得已，戍交河。
有感
袁说友（宋代）

半生宦海几途穷，岁晚扁舟系此中。
料得江神知我意，明朝好赠一帆风。
和仁仲赏梅
胡寅（宋代）

万窍鸣饕风，千秋厄严雪。
花心独冲融，足以慰愁绝。
太和起孤根，枝上见明灭。
稍稍占芳辰，时时破苞结。
天葩忽晏粲，余卉尽骚屑。
培植幸逢贤主人，平台翠竹承清薰。
要看千树挂山月，肯把一枝萦鬓云。
轻风休吹落缤纷，待我诗成酬继君。
飞觞半酣未忍去，请情花气相氤氲。
须知魏夫人，元长姑射神。
咄哉赵飞燕，况乃杨太真。
但原华筵对晴昊，年年领袖百花春。
和吕秘校 其七
徐积（宋代）

方今天子急贤时，不信王通愿已违。梅福九江虽好遁，陶公八翮亦难飞。

世排韩愈为文僻，客顾扬生载酒稀。多谢好诗来赠我，晓斋歌诵暮而归。
水龙吟（题三峰阁咏英华女子）
韩元吉（宋代）

雨余叠巘浮空，望中秀色仙都是。洞天未锁，人间春老，玉妃曾坠。锦瑟繁弦，凤箫清响，九霄歌吹。问分香旧事，刘郎去后，知谁伴、风前醉。

回首暝烟千里。但纷纷、落红如泪。多情易老，青鸾何许，诗成谁寄。斗转参横，半帘花影，一溪寒水。怅飞凫路杳，行云梦断，有三峰翠。
再次韵且召游山
饶节（宋代）

劳生扰扰苦推迁，拟疏行藏细问天。壮岁同尊曲阜履，老来几拍洪崖肩。

自闻新泽春雷动，喜见清诗蜀锦鲜。莫怪招呼玩花草，要回皓首作丁年。
千秋岁引·天生耆德
魏了翁（宋代）

天生耆德，占断四时先。春院落，锦山川。万家灯市明朱紫，一庭花艳傍貂蝉。妇承姑，翁抱息，子差肩。匼匝是、文公开九帙。陆续看、武公逾九十。从九九，到千千。海风谩送天鸡舞，蛰雷未唤壑龙眠。且从他，歌缓缓，鼓咽咽。
赋烧笋竹安韵
陆文圭（元代）

先生朝槃厌苜蓿，徇味得全差腾肉。
苍头扫地尿有出，赤炎腾烟龙尾秃。
土膏渐竭外欲枯，火候微温酒已熟。
拨灰可惜衣残锦，解箨独娄谨咔玉。
青青无日长儿孙，草草为人供口复。
瞄家丞相节萌苫，石家无人煮豆粥。
去毛留顶有何好，捣韭作节空自速。
不如野人工食淡，自记行厨入修竹。
句裹曾参玉版禅，胸中会著禹筜谷。
主人不间不须嗔，昨夜西风乡林屋。
大雪苦寒五更无睡枕上成两篇
张耒（宋代）

大雪人迹绝，衡门闭不知。
寒城悲角迥，幽谷晓鸡迟。
岁月去如失，穷通默自知。
但知饱寝饭，天道两无私。
句 其九
徐俯（宋代）

细落李花那可数，偶行芳草步因迟。
贤者之孝二百四十首·古初
林同（宋代）

长沙有孝子，姓字死犹香。
料得郡举首，他无人敢当。
上元夕过赣寓城外清江寺漫兴八首 其一
李孙宸（明代）

兼程日日促归鞍，期及春灯故国欢。不道章江今夜月，西堂犹隔岭梅看。
菩萨蛮（韵胜竹屏）
赵师侠（宋代）

多情可是怜高节。濡毫幻出真清绝。雨叶共风枝。天寒人倚时。

清清襟韵胜。堪与梅兄并。不用翠成林。坡仙曾赏音。
止戈堂
李处权（宋代）

坐见妖氛犯斗魁，使君谋略信雄哉。
寇如狐兔草间出，兵似貔貅天上来。
门馆无私千里静，宾朋多暇百壶开。
他年入数中书考，始识汾阳济世才。
题毗陵僧舍二首之一
贺铸（宋代）

古寺相留跨两年，穷通出处固天然。
短檠灯火掩书卷，屡听芭蕉夜雨眠。
萧宅二三子赠答诗二十首·蛱蝶请客
卢仝（唐代）

粉末为四体，春风为生涯。愿得纷飞去，与君为眼花。
莺鸣十章寄戚伯瑞
彭龟年（宋代）

日升于东，月生于西。
惟神之驰，曾莫知所之。
沁园春·一剑凌风
赵福元（宋代）

一剑凌风，跨六鳌头，登群玉峰。听金童宣敕，琼胎掇送，大唐进士，圣宋仙翁。琪树玲珑，宝花散漫，香霭天枝绕绛空。後五日，有竹湖公相，梦叶非熊。峥嵘得子如龙。傲南墅修篁皓鹤中。似银瓶碾月，一清彻底，玉虹贯斗，千丈蟠胸。洛殿催班，燃灯赐对，九万鹏程瞬息通。蟠桃宴，与蟾宫双桂，长伴乔松。
和卞养直见示三绝简圣书
王之道（宋代）

杨柳阴中乳燕飞，马头寒峭怯单衣。
胡麻知有谁人种，应怪东游未即归。
走笔再和凤凰山十韵酬良器解元兼呈文中宣德 其二
葛胜仲（宋代）

不甘蒿藋蔽流溪，混沌何妨一画眉。若遣周回插杨柳，醴泉便是陆家池。
杏花天·鬓棱初翦玉纤弱
吴文英（宋代）

鬓棱初翦玉纤弱。早春入、屏山四角。少年买困成欢谑。人在浓香绣幄。
霜丝换、梅残梦觉。夜寒重、长安紫陌。东风入户先情薄。吹老灯花半萼。
中秋与僚佐登江陵郡城观月
张栻（宋代）

凉意今年早，蟾光七泽多。
凭栏共怀古，拥袂独高歌。
风物关山远，功名岁月过。
一樽聊复尔，於此兴如何。
潇湘夜雨 谒何腾蛟墓
袁思古（五代）

云黯三湘，哀沉七泽，苍茫莫慰忠魂。先朝往事了无痕。

水流碧，孤臣血，鞠躬尽瘁，无补乾坤。最可惜、徒拚一死，未报君恩。

江声呜咽，沙沉折戟，荒冢空存。任骚人凭吊，惆怅黄昏。

剩一片、寒烟衰草，千载下、凄绝江村。幸田父、岁时伏腊，奔走荐鸡豚。
用韵答陈克敬杏花下作
张泰（明代）

春来几花开过春，几人复为花主人。临流问花花不语，一片已堕青溪蘋。

我有春词为花发，韶华瞥眼春江雪。花时不抱花影眠，孤负青天送明月。

谪仙供奉一生中，吟花醉月愁樽空。风流亦欲追清赏，来趁君家山杏红。
送晁尧民守徐
陈师道（宋代）

中年为别不堪忧，束发登门到白头。
南省望郎仍国士，东方千骑更吾州。
彭翁老寿终遗骨，燕子飞来只故楼。
知己难逢身易老，烦公置醴我归休。
永夜静坐颇得幽閒之趣因成二首 其一
缪公恩（清代）

人愁冬夜寒，我爱冬夜永。尘事白昼纷，意念深宵静。

默默一编书，荧荧一镫影。无殊平旦时，令人发清省。
次韵怀彦成
陈基（元代）

沙棠为桨木兰桡，别后令人瘦沈腰。采蕺暂归灵越去，栽桃重赴武陵邀。

醉乘莲叶春波阔，梦落檐花夜雨飘。犹记共游鸣玉洞，满山明月共吹箫。
贺杜清献入相 其二
戴木（宋代）

相公出处系安危，当务何先谅熟思。守令近民须选择，憸壬蠹熟亟芟夷。

精蒐边面三军帅，早建皇储万世基。纳诲进贤尤素志，伫看经济大猷为。
杂诗七首
黄庭坚（宋代）

营巢燕燕几时休，在处成家春复秋。
岁岁自来还自去，主人无厌客无求。
吕居仁挽词三首
刘子翚（宋代）

江左欣初见，倾输便豁然。
挽留尝一粥，契阔已三年。
老去无新得，书来每自鞭。
幽明虽永绝，凛若在吾前。
五子咏·吴江沈元子
陈名夏（清代）

布衣颇不贱，视我隐侯裔。三箧暗能诵，贵游争交知。

山川助贫窭，乃欲安蒿藜。岁暮长安道，著书新满帷。
林思器席上燕别高漫士得思字
王恭（明代）

月出东大堤，含辉正流丽。同心以绸缪，何乃生离异。

置酒登高以，以中筦弦思。临觞不能御，恨恨心已醉。

忆昔俱少年，眷言不相弃。及兹别离时，衰境倏已至。

念君远行游，严驾越淮泗。阿阁入云中，皇居俨迢递。

京邑多故人，谁为愿微细。恨无承风翰，随君发遐裔。

浮云东南翔，夕景忽西逝。安能守穷贱，皓首以遗世。
偶占
王令（宋代）

卒卒往来舟，翻翻逐利谋。
中流谁自溺，方去不回头。
再和叔弼暑饮
李复（宋代）

古制虽存事一新，奇峰时作火云升。
凭风高栋能虚爽，欲雨炎云故郁蒸。
适意浮沉多野果，热中咀嚼喜清冰。
别裁伪体亲风雅，若比阴铿岂敢膺。
方松厓出殡感伤
郑岳（明代）

六桂传芳韵，二难振羽仪。平生多节槩，吾道有光辉。

十里佳城在，三生旧话非。客途曾梦我，迢递劝君归。
答客诗
桓麟（两汉）

邈矣甘罗，超等绝伦。伊彼杨乌，命世称贤。嗟予蠢弱，殊才伟年。

仰惭二子，俯愧过言。
宫词
王珪（宋代）

新学琵琶曲破成，仙韶第一已知名。
朱弦未落黄金拨，玉腕先闻动钏声。
和田国博喜雪
苏轼（宋代）

畴昔月如昼，晓来云暗天。
玉花飞半夜，翠浪舞明年。
螟螣无遗种，流亡稍占田。
岁丰君不乐，钟磬几时编。
（田有服，不乐。
）
柳梢青·荷绽花繁
佚名（宋代）

荷绽花繁。蓂开六荚，喜溢门阑。好是骖鸾，特离月殿，来驻人间。儿童歌舞衣班。接踵升堂视笑颜。祝颂勤拳，将何比况，只个南山。
楚州韦中丞箜篌
张祜（唐代）

千重钩锁撼金铃，万颗真珠泻玉瓶。

恰值满堂人欲醉，甲光才触一时醒。
花影 其一
多隆阿（清代）

芳春绮丽总堪誇，朵朵红云簇绛霞。共道梁园香有国，谁知仙绛夜无涯。

移来玉宇三更月，印上瑶窗六扇纱。借问嫦娥巧何似，一枝幻作两枝花。
中秋玩月简橙川诸友
李昱（明代）

海上风高八月天，分明吹出大银盘。光含宇宙无偏照，影纳山河却倒看。

今夜正须倾凿落，几人能共倚阑干。嫦娥也念题诗苦，赐与长生白兔丹。
望女几雪
张耒（宋代）

万戟高攒女几晴，卷帘初见雪峥嵘。
光迎晓日峰千叠，气入阴峥夜五更。
晴色北临秦甸白，寒威东抱洛阳清。
坐看沟壑承余泽，付与春田次第耕。
留题华山陈先生旧隐
魏野（宋代）

先生亡不朽，太华合为碑。
至道虽无迹，玄言尚有时。
乱飞云似觅，不食鹤应悲。
独绕空坛下，山风动紫芝。
咏史
罗隐（唐代）

蠹简遗编试一寻，寂寥前事似如今。徐陵笔砚珊瑚架，

赵胜宾如玳瑁簪。未必片言资国计，只应邪说动人心。

九原郝泚何由起，虚误西蕃八尺金。
玉汝以予辞不赴次韵再约来日复和辞之
吴宽（明代）

道上蹄涔接板桥，诗筒将去却愁漂。
纵横燕市云为雨，仿佛巫山暮复朝。
半舫若浮宜自系，尺书仍至故相招。
泥深我仆难忘蹶，莫使前瞻马尾遥。
望夫石
李白（唐代）

髣髴古容仪，含愁带曙辉。露如今日泪，苔似昔年衣。

有恨同湘女，无言类楚妃。寂然芳霭内，犹若待夫归。
漫塘口占
刘宰（宋代）

醉著船头背月眠，醒来红日浴晴川。
等閒活计无人共，独占江湖万里天。
念沈氏老姊
陆观莲（清代）

昔闻桓山鸟，四海各分飞。念我同生子，四女相因依。

辛苦效反哺，力尽心亦微。仲姊久长逝，泪落不可挥。

所遗我三人，恋母愿空违。伯也失所天，忍死鞠孤儿。

儿年近四十，与妇同分离。茕茕一孩女，遣嫁时来归。

上堂问祖母，终朝无苦饥。嗟予季与叔，相见时亦稀。

抚琴弹此曲，此曲声殊悲。
正月词
张耒（宋代）

红梢一夜樱桃雨，帘捲晓晴鸲鹆语。帘旌细浪滚东风，迎得春鹆与为主。

玉手娇慵添绣线，栏下菖蒲近相见。云屏晓睡翠翘横，楼上寒时正五更。
登大巽峰宿山家
郑潜（明代）

千仞冈头十二曲，夏日来登大巽峰。俯见沧洲树如荠，遥惊叠嶂云犹龙。

半天风雨非人世，万壑松杉生海风。小楼夜坐耿不寐，赖有斗酒浇奇胸。
阻风泊塘阴寨登四望山用前韵
许及之（宋代）

行藏端在我，富贵本非吾。不是迷邦宝，休云被褐珠。

官方邻厮役，贤有隐佣奴。所至何妨乐，车轮未朽蒲。
君宜
彭汝砺（宋代）

始傍东园种，初从北苑移。本根原自好，造化总无私。

紫笋时名误，乌程旧种卑。酪奴吾不问，酒圣尔何为。
读易有所思
郭之奇（明代）

殊涂百虑几憧憧，一致同归六位中。参伍成文天地出，错综观位古今通。

无方无体因时帝，知鬼知神与世公。纵使幽明收位迹，尚馀此路达鸿蒙。
偈颂七十八首
释正觉（宋代）

内若不动，外必不乱，
个是丛林知有汉。而今识得不为冤，
自家兵马何须战。心因不生境缘断，
体若虚空勿崖岸。霜天皎月上中峰，
一段光明洗痴暗。
白雪山
魏观（明代）

清梦悠悠绕故林，书窗皎皎白云深。法曹千里动归思，处士十年留野心。

石砚昼封涵雨润，岩扉朝度带松阴。何当劝尽杯中物，副我还山旧日阴。
瞻堂十景为大参徐公作 其六 绿野堂
胡应麟（明代）

禾黍被郊原，绿畴自高下。何论十仞堂，将筑万间厦。
题半径二首 其二
薛侃（明代）

郊远峰环寂，林深径绕幽。池亭千翠簇，岩洞一虚收。

独坐时方暖，重游色已秋。百年尘外梦，湖海寄扁舟。
雨夕
载滢（清代）

烟水澹悠悠，苍茫暮霭浮。万峰吞落日，一雨酿深秋。

云黯窗先瞑，林阴翠欲流。湖山观不足，满壁画瀛洲。
送路德章芾三首
袁燮（宋代）

穷途分愚贤，是非少复真。
圭璧委道侧，轮囷为国珍。
由来磊落士，处世多邅迍。
对越我无歉，幽居志常伸。
丰城有利剑，紫气干星辰。
终然不埋没，龙化延平津。
如梦令·岁暮天寒时节
许有壬（元代）

岁暮天寒时节。满意相看冰雪。不遣野人归，谁慰此君清绝。清绝。清绝。添上一方明月。
感怀
宋祁（宋代）

夕风搜前林，坠叶快如剪。
老月扣户低，倾河去人远。
吉士感物化，劳劳意不展。
辍饮屏樽杓，留釭讨坟典。
触事孟轲迂，临途安国蹇。
不叹岁月遒，所悼功名晚。
赠日本国僧顺侍者
释居简（宋代）

粟散王都藐莫知，星分棋布海中泜。三韩未远须重译，九土虽中共秉彝。

但见神僧巍跨水，弗闻君子陋居夷。由余季札高千古，更复区区桀蹠为。
夜宴安乐公主宅
李迥秀（唐代）

金榜岧峣云里开，玉箫参差天际回。

莫惊侧弁还归路，只为平阳歌舞催。
新安罗廷锡见访五羊翌日拜茗碗春茶之惠率尔赋谢
陈恭尹（清代）

高轩何幸此相寻，浊世翩翩得所钦。霄汉长风当羽翼，黄山秋色落胸襟。

贫无几席堪留客，老历艰虞未废吟。茗碗春芽持赠我，澹交如水见君心。
书怀
陆游（宋代）

濯锦江头成昨梦，紫芝山下又新年。
久因多病疏云液，近为长斋进玉延。
啼鸟傍檐春寂寂，飞花掠水晚翩翩。
支离自笑生涯别，一炷炉香绣佛前。
又过博浪鼓山
陈奉兹（清代）

宦辙迢遥去不归，频来绝境趁斜晖。天垂地底根皆见，石上云端骨欲飞。

顿辔长鸣犹马力，扬旌独戍亦兵威。书生得此殊荣幸，何怪人言貌尚肥。
闰八月二十七日早送何侍御至阳山寺
程敏政（明代）

豸冠前日下山城，双旆匆匆又出行。金气作霜天九月，法星随斗夜三更。

青围川陆知途险，黄入郊原喜岁成。山寺相违还有约，柏台高处听蜚声。
万松寺
谢振定（清代）

拾级上层嶂，苍松来攫人。盘旋惑前路，松若偕山莽。

威凤互低昂，瘦虬争嶙峋。欹横挺奇势，幂地无朝曛。

悬厓气阴森，巉削出画皴。遒枝罥茑萝，蒙茂云影屯。

寒翠染衫袂，翛翛无点尘。斯须好风来，天籁空中闻。

古调协宫徵，使我清心魂。纵横历百折，橐驼西向蹲。

佛屋衔层碧，俶诡罗秋雯。万松青一色，护此龙象尊。

磨砻费天匠，变幻如鬼神。路阻无剑台，西望空逡巡。
再以韵谢吴美仲和篇茶樽之贶
李石（宋代）

东屯花恼只颠狂，五柳门前翠著行。
更遣大瓢来断送，忍教醒醉问渔郎。
酬萧员外见寄
朱庆馀（唐代）

麦风吹雨正徘徊，忽报书从郡阁来。道薄谬应宗伯选，

诗成徒费谢公才。九霄示路空知感，十上惊魂尚未回。

胜寄幸容溪馆宿，龙钟惭见妓筵开。倘期霁后陪新兴，

一滴还须当一杯。
句 其五
陈轩（宋代）

寒树似添新喜色，野猿犹听旧吟声。
希言官舍种花
穆修（宋代）

才初看君栽小园，已报新花着桃李。
感时睠物情何多，发咏长篇托兴比。
为言桃李富华实，君子盛德尤所似。
茜茜相倚临芳辰，辅导春功如宰揆。
旁有百卉争妍舒，特烦化匠施劂剞。
夸红斗紫亦可怜，各事繁华一时尔。
繁盛宁将此花同，令人慕玩狂不已。
羲和奔御催春归，祇得衔杯且欢喜。
君看灼灼枝上英，半杂泥尘成落蕊。
盛衰不独草木然，人事悠悠尽如此。
题水仙花四首 其三
朱朴（明代）

粉额涂黄亸翠翘，练裙和露束纤腰。犹疑汉武长门夜，寂寞春寒锁阿娇。
丁卯新正纪怀四首
陆文圭（元代）

懒将诗句上桃符，柏弃椒花一例无。
欲笑简斋元不简，舟中独自饮屠苏。
题滴水岩 其一
刘才邵（宋代）

泠泠清响落岩中，正脉由来触处通。一滴也无真戏论，谁知白浪已翻空。
送李山人往湘中
黄滔（唐代）

汉渚往湘川，乘流入远天。新秋无岸水，明月有琴船。

露坐应通晓，萍居恐隔年。岳峰千万仞，知上啸猿巅。
古赠别三首 其二
李龏（金朝）

今君远行迈，黄叶辞故林。驱车背寒日，何能写冲襟。

勿叹儒服弊，去为尘土侵。白云在空谷，岁晚毋遐心。
凤口寺
释绍嵩（宋代）

古柏间松篁，山光接水光。
园林春婉娩，云水日相佯。
苒苒花明岸，稍稍竹过墙。
冥搜得诗窟，台馆晓苍苍。
上苑梅
周巽（元代）

太液池边柳未芽，上林梅萼又开花。霓旌绕树龙舆过，仙仗临轩羯鼓挝。

晴雪微飘丹凤阁，香风暗度玉皇家。洪钧散作人间瑞，三白交辉见岁华。
柳絮
孙文叔（宋代）

宫柳垂垂拂苑墙，啼莺惊梦暗心伤。
起来羞见空中絮，也得随风入御床。
宫词 其四十三
周彦质（宋代）

朱夏炎炎昼漏长，迸珠亭下共流觞。清风寒韵侵肌冷，谁信宫中六月凉。
【南吕】一枝花_远归年深马
奥敦周卿（元代）

远归
年深马骨高，尘惨貂裘敝。夜长鸳梦短，天阔雁书迟。急觅归期，不索寻名利。归心紧归去疾，恨不得袅断鞭梢，岂避千山万水！
【梁州】龟卦何须再卜，料灯花已报先知。并程途不甫能来到家内，见庭闲小院，门掩昏闺，碧纱窗悄，斑竹帘垂。将个栊门儿款款轻推，把一个可喜娘脸儿班回。急惊列半晌荒唐，慢朦腾十分认得，呆答孩似醉如痴！又嗔，又喜。共携素手归兰舍，半含笑半擎泪。些儿春情云雨罢，各诉别离。
【尾】我道因思翠袖宽了衣袂，你道是为盼雕鞍减了玉肌。不索教梅香鉴憔悴，向碧纱幮帐底，翠帏屏影里，厮揾着香腮去镜儿比。
舟行扶病访王文孺曜庵且蒙知赐佳章次韵为别
王铚（宋代）

西风过雨冷孤云，客路衰骸与病亲。
烟渚好横今夜笛，云林还忆旧时人。
凌空丹药传岩客，照水红莲赋洛神。
老泪数行伤别尽，自怜无可更沾巾。
樗散
释文珦（宋代）

樗散不任用，居然老空林。
柴门绝车马，径草三尺深。
静对西山云，颇觉谐素心。
此外非所知，谁言有华簪。
中秋望夕不见月
宋祁（宋代）

异时凉月好，常尔惜严更。
此夜浮云恶，胡然溷太清。
心孤王粲浮，案对景山鎗。
海蚌犹能满，城乌更不惊。
裴回循北牖，黯淡倚西楹。
蛩杼逢时急，釭花得闇明。
桂高应自秀，蟾远太无情。
坐想瑶轮转，孤怀怅未平。
赵芷生提学投诗即行次韵答和
李稷勋（清代）

朝事惊心累叹欷，君胡掉首向岩扉。朝辞帝女过巫峡，夜唤湘累下秭归。

归后江潭几秋树，山中日月尽春晖。彝陵郭畔匆匆语，目极神州涕满衣。
题周青在先生筤谷图用昌黎石鼓歌韵
仓景愉（清代）

周子示我《筤谷图》，命我试作《筤谷歌》。开卷琳琅照四壁，先辈名篇尽阴何。

亦欲续貂勉题句，苦吟愿驻鲁阳戈。筤谷先生古循史，治无操切有渐磨。

长厌食肉令人俗，渭川千亩胸中罗。何可一日居无竹，绕屋扶疏绿云峨。

劲节岂与时低昂，生平结契在岩阿。魏塘卜筑开灵境，谁欤图者执笔呵。

东海徐君精绘事，胸有成竹写无讹。能以书法兼画理，遒古犹如隶与蝌。

森森老树栖鸾凤，郁郁长桥驾鼋鼍。叠嶂中有竹数丛，乱者为叶交者柯。

源泉在左淇水右，千竿万竿密如梭。幽人坐啸幽篁里，从容自得咏委蛇。

图以人传夸纸贵，云烟过眼几羲娥。恨多生晚不及见，江汉何从导潜沱。

披图想像高标致，刚健而说决而和。先生种德如种竹，孙枝联翩擢巍科。

扬历中外各著绩，人人磊落复英多。手泽什袭佰余年，宝贵有逾独峰驼。

忆昔获见农部公，长孝许我屡经过。为我挥毫作细楷，摘写格言相切磋。

鸿爪雪泥忽孙迹，屈指流光感逝波。卓哉方伯两昆弟，昶顗双珠无偏颇。

明德之后有达人，渊源家学良匪他。盘根错节别利器，挺然直干肯媕娿。

暇日宴客出此图，满座传观争摩挲。宝意小词覃溪句，使人不厌百回哦。

吾师椒叟有真迹，妙墨不数右军鹅。还君此画为君祝，世德允宜受福那。

乃者暂息垂天翼，养晦何须怅轗轲。国家需才今孔急，洗兵甫见挽天河。

会当凌霄承雨露，经纶待展休蹉跎。
赞三十六祖颂
释印肃（宋代）

德胜王太子，号不如密多。
指山还梵志，魔群不奈何。
慧山寺肄业送怀坦上人
李骘（唐代）

流水何山分，浮云空中遇。我生无根株，聚散亦难固。

忆昨斗龙春，岩栖侣高步。清怀去羁束，幽境无滓污。

日落九峰明，烟生万华暮。兹欢未云隔，前笑倏已故。

四时难信留，百草换霜露。离襟一成解，怅抱将何谕。

惊泉有馀哀，永日谁与度。缅思孤帆影，再往重江路。

去去忽凄悲，因风暂回顾。
山村
王铚（宋代）

家依溪口破残村，身伴渡头零落云。
更向空山拾黄叶，姓名那有世人闻。
句
曹谷（宋代）

临去尚犹闻禁漏，异姓嘉名在史书。
浣溪沙（壬寅五月西湖）
蔡伸（宋代）

双佩雷文拂手香。青纱衫子淡梳妆。冰姿绰约自生凉。

虚掉玉梳惊翡翠，缓移兰棹趁鸳鸯。鬓鬟风乱绿云长。
春日即事
舒岳祥（宋代）

灯夕花朝都已过，石泉槐火又将新。
故乡失业荆榛满，客子长饥雨雪频。
底处桃源堪避世，何人橘里得藏身。
朝家细核丁黄籍，食指虽多无绢银。
马沧湖感旧
甘树椿（清代）

白鹤楼前水满陂，沿堤杨柳碧如丝。中流笳鼓都销歇，祇有荷花似旧时。
寄沈鄱阳
王安石（宋代）

离家当日尚炎风，叱驭归时九月穷。
朝渡藤溪霜落後，夜过麾岭月明中。
山川道路良多阻，风俗谣言苦未通。
唯有鄱君人共爱，流传名誉满江东。
读书三首 其一
陈杰（宋代）

画前逃弧马，井法开赋役。圣人本仁民，何意重利蹠。
偈二十首
释鼎需（宋代）

我观鹞子抟天飞，乌龟水底逐鱼儿。
三个婆婆六个嬭，金刚背上烂如泥。
诸仁者，知不知。
伯牙虽会弹，善听须子期。
秋夜有怀高三十五適，兼呈空上人（一作皇甫冉诗）
刘长卿（唐代）

晚节逢君趣道深，结茅栽树近东林。吾师几度曾摩顶，

高士何年遂发心。北渚三更闻过雁，西城万里动寒砧。

不见支公与玄度，相思拥膝坐长吟。
跋陆务观剑南诗稿二首
杨万里（宋代）

剑外归乘使者车，淛东新得左鱼符。
可怜霜鬓何人问，焉用诗名绝世无。
雕得心肝百杂碎，依前涂辙九盘纡。
少陵生在穷如虱，千载诗人拜蹇驴。
西江月 题洞天清晓图 珊瑚网名画题跋卷十一
王国器（元代）

金润飞来晴雨，莲峰倒插丹霄。蕊仙楼阁隐＊＊。几树碧桃开了。醉后岂知天地，月寒莫辨琼瑶。一声鹤叫万山高。画出洞天清晓。
依韵和昭亭山广教院文监大士喜予往还
梅尧臣（宋代）

山暖春烟重，林昏古寺藏。
鸡流过晓涨，岭树见新行。
马去侵云过，风来袭野芳。
禅衣频斗薮，蜡屐莫趋跄。
飞鼠时过掷，饥禽或下颃。
凭栏何所适，望堞正相当。
捧膳溪童絜，衔花鹿女香。
登临无险绝，不偎畏岩墙。
浣溪沙
吕渭老（宋代）

微绽樱桃一颗红。断肠声里唱玲珑。轻罗小扇掩酥胸。

惹鬓蛛丝新有喜，窥窗月彩旧相从。清宵一醉许谁同。
花朝遵王侄招饮，即用朝字为韵
钱陆灿（清代）

西城卜筑占山腰，况撰良辰是此朝。一自桃花忘汉世，翻如蓂荚数唐尧。

酒家别有闲田地，诗意还归新柳条。翠釜精盘吾不继，也须分日探梅椒。
蝶恋花
吕渭老（宋代）

花色撩人红入眼。可是东君，要得人肠断。欲诉深情春不管。风枝雨叶空撩乱。

谩插一枝飞一酉戋。小赏幽期，破我平生愿。珍约未成春又短。但凭蝴蝶传深怨。
同杜叔高祝彦集观天保庵瀑布主人留饮两日且约牡丹之饮 其二
辛弃疾（宋代）

只要寻花子细看，不妨草草有杯盘。莫因红紫倾城色，却去摧残黑牡丹。
花发沁园春 咏司马相如私印
曹贞吉（清代）

倒薤披离，朱丝零乱，土花苔叶交亚。龙文覆斗，天色垂阴，温润玉情堪把。

千秋作者。字里认、当年司马。叹经过、华屋山丘，阅人良自多也。

辛苦临邛书剑，倩何人昆刀，刻镂风雅。凌云赋就，卓女妆成，十样蛮笺亲打。

纤纤欲下。早逗漏、明红一罅。好留伴、砚匣琉璃，冷光朝暮相射。
社日游云门山
黄裳（宋代）

不须扶我自登山，脚力能胜十八盘。一字雁低头上过，两城人细掌中看。

虽知北户缘尤在，却笑南柯梦未阑。忽见归云应是信，满襟先得洞天寒。
留别卢玄休归荆门
朱庆馀（唐代）

江边离别心，言罢各沾襟。以我去帆远，知君离恨深。

云开孤鸟出，浪起白鸥沈。更作来年约，阳台许伴寻。
即事十绝
刘克庄（宋代）

荆益俱危急，风涛共一舟。
未知策应使，兵已至何州。
程之元表弟奉使江西次前年送赴楚州韵戏别
苏辙（宋代）

送君守山阳，羡君食淮鱼。
送君使钟陵，羡君江上居。
怜君喜为吏，临行不欷歔。
纷纷出歌舞，绿发照琼梳。
归鞍踏凉月，倒尽清樽余。
嗟我病且衰，兀然守文书。
齿疏懒食肉，一饭甘青蔬。
爱水亦已干，尘土生空渠。
清贫虽非病，简易由无储。
家使赤脚妪，何烦短辕车。
君船系东桥，兹行尚徐徐。
对我竟不饮，问君独何欤。
水龙吟
白朴（元代）

醉乡千古人行，看来直到亡何地。如何物外，华胥境界，升平梦地。

鸾驭翩翩，蝶魂栩栩，俯观群蚁。恨周公不见，庄生一去，谁真解、黑甜味。

闻道希夷高卧，占三峰、华山重翠。寻常羡杀，清风岭上，白云堆里。

不负平生，算来惟有，日高春睡。有林间剥啄，忘机幽鸟，唤先生起。
赠以酒寄诗
杜范（宋代）

茅茨底下坐寒毡，应是孤吟舌本乾。
急遣曲生相问讯，满浇磊磈润毫端。
次韵和王密学冬暮书事
宋庠（宋代）

岁晏陪京守，心间俗自安。
斗城供近望，天幕借馀欢。
秀句然萁待，幽经濯手看。
不因邮问数，谁识政条宽。
答唐州郑郎
韩维（宋代）

先帝宫藩昔曳裾，便将狂直许倾舒。
制分内外常更掌，省列东西亦预除。
敢以功名为已任，自知谋议与时疏。
归来粗足生生计，幸免乡邻厌乞诸。
奉和七夕宴悬圃应制二首
许敬宗（唐代）

牛闺临浅汉，鸾驷涉秋河。两怀萦别绪，一宿庆停梭。

星模铅里靥，月写黛中蛾。奈许今宵度，长婴离恨多。

婺闺期今夕，蛾轮泛浅潢。迎秋伴暮雨，待暝合神光。

荐寝低云鬓，呈态解霓裳。喜中愁漏促，别后怨天长。
秋兴 其二
汪莘（宋代）

天外涵天心广大，月中吐月性光明。夜来飞上昆崙顶，独倚琼楼啸一声。
感遇其四
李白（唐代）

宋玉事楚王。
立身本高洁。
巫山赋彩云。
郢路歌白雪。
举国莫能和。
巴人皆卷舌。
一感登徒言。
恩情遂中绝。
秋日柳浪馆雨中王以明刘绳之见过
袁宏道（明代）

西风索莫午烟迟，一万垂杨袅袅丝。梦里也随僧入社，间中多以颂为诗。

游鳞翕处常分藻，惰羽栖时不论枝。沙碧水清云潋潋，禾花将绽藕花衰。
题李行中秀才醉眠亭
苏棁（宋代）

疲人思向醉中眠，物我翛然万虑閒。
渴饮蔗浆劳隐几，吾身自足草莱间。
晚春言怀寄燕中知旧
吴激（宋代）

闲云泄泄日晖晖，林斧溪舂响翠微。
天气乍晴花满树，人家久翠燕双飞。
邻村社后容借酒，客舍新来未绽衣。
遥忆东郊亭畔柳，归时相见亦依依。
题戴雄飞腴轩诗
吴芾（宋代）

四壁萧然万卷忆，时人莫认作癯儒。
他年得志英华发，始信胸中道味腴。
送罗季能赴江陵幕
李曾伯（宋代）

幕底从游数月间，孤灯冻饱相叹。
平生得此於人寡，举世如斯知己难。
舍我遽轻千里别，祝君惟有一分宽。
杨花正怯春归去，忍向南关送客看。
送晁无咎之官塞上
孔武仲（宋代）

人生苦南北，相见出偶尔。喧阗都市中，乃复遇之子。

东莱遽别后，故人今有几。诜诜塾与序，进学亦可喜。

语阑行色动，轻裘有知已。去去何当回，山川正芳晖。

边州剩厨传，应不典春衣。
西江月
仇远（元代）

漠漠河桥柳外，愔愔门巷镫初。笙歌饮散醉相扶。明月伴人归去。

娃馆深藏云木，女墙斜掠烟芜。水天空阔见西湖。鹤立夜寒多处。
梨花
陆游（宋代）

粉淡香清自一家，未容桃李占年华。
常思南郑清明路，醉袖迎风雪一杈。
偈六首 其六
释慧勤（宋代）

天左旋，地右转，古往今来经几遍。金乌飞，玉兔走。

才方出海门，遍落青山后。江河波渺渺，淮济浪悠悠，直入沧溟昼夜流。
偈倾一百六十九首
释智朋（宋代）

一叶落，天下秋。
回避不及底眼晴突出，窥觑无门底南州北州。
有来由处没来由。
又送刘著作
文同（宋代）

北地戎马后，凋残今几年。
边民此天幸，县令若君贤。
况自储蓄久，定知摩抚全。
好须图善政，能为作诗传。
寿顾侍郎
华镇（宋代）

应钟司序两旬时，台座光凝照水湄。善庆远归三俊后，哲人来副半千期。

澄波渺渺韬洪量，乔岳棱棱挺异姿。早晚钧衡调燮去，凤池当见老莲龟。
贤者之孝二百四十首·和峤
林同（宋代）

要以礼法论，休言哀毁同。
但观生和峤，定胜死王戎。
喜心兰兄至丙戌
金和（清代）

握手三千里，离怀一笑开。乍浮沧海棹，试问故园梅。

风雨催诗句，江由慨霸才。吴云频怅望，何日共归来。
晓望石廪峰欲登不果作
尹台（明代）

莲花峰影动参差，石廪天梯袅雾危。坐惜阴崖苍藓滑，吟看峭壁紫罗垂。

谷声昼吼蜚廉窟，云气秋翻霹雳池。安得身轻凌绝顶，卧承悬露咽仙芝。
登华至青柯坪纪胜 其一
陈于陛（明代）

偶从灵岳访真源，秀插青冥势自尊。潭底五龙盘地轴，崖端双自划天门。

攀萝欲借金仙掌，散发宜窥玉女盆。自有芙蓉三尺在，莲花十丈岂须论。
宫词 其四十三
赵佶（宋代）

涵曦亭上恣凭栏，共看游鱼跃水间。泼剌红鳞才引到，金圈钤口放生还。
致政王侍郎
司马光（宋代）

振鹭辞灵沼，冥鸿翔太虚。清朝解鸣玉，旧里挂安车。

诗酒江山胜，园林俸禄馀。所忠今不往，谁奏茂陵书。
赠崔郎中宗之（时谪官金陵）
李白（唐代）

胡雁拂海翼，翱翔鸣素秋。惊云辞沙朔，飘荡迷河洲。

有如飞蓬辞，去逐万里游。登高望浮云，仿佛如旧丘。

日从海傍没，水向天边流。长啸倚孤剑，目极心悠悠。

岁晏归去来，富贵安可求。仲尼七十说，历聘莫见收。

鲁连逃千金，珪组岂可酬。时哉苟不会，草木为我俦。

希君同携手，长往南山幽。
叶梦授送家园梅花且以绝句十五章见示次其韵 其一
李纲（宋代）

天欲春光一点回，素英先识化工裁。恼人不作铅华态，愿下当年玉镜台。
入剡诗
殷仲文（魏晋）

野人虽云隔，超悟必有此。
蜀州郑史
薛能（唐代）

鸟觜撷浑牙，精灵胜镆铘。烹尝方带酒，滋味更无茶。

拒碾乾声细，撑封利颖斜。衔芦齐劲实，啄木聚菁华。

盐损添常诫，姜宜著更誇。得来抛道药，携去就僧家。

旋觉前瓯浅，还愁后信赊。千惭故人意，此惠敌丹砂。
题涧饮寺
李涉（唐代）

百年如梦竟何成，白发重来此地行。

还似萧郎许玄度，再看庭石悟前生。
冬至
杜甫（唐代）

年年至日长为客，忽忽穷愁泥杀人。
江上形容吾独老，天边风俗自相亲。
杖藜雪后临丹壑，鸣玉朝来散紫宸。
心折此时无一寸，路迷何处见三秦。
张施二生自黄岩拿舟送别于台城赠以二绝 其一
王十朋（宋代）

不放离人独解舟，片帆相逐到丹丘。客情乡思从今日，更有思君一段愁。
宣妙寺即事
卫宗武（宋代）

寺小经年久，地偏人到稀。
山光含野色，泉脉出林霏。
老树藏金粟，繁枝长绿衣。
门前千岁柏，长日映清晖。
落花图
唐寅（明代）

空山春尽落花深，雨过林阴绿玉新。
自汲山泉烹凤饼，坐临溪阁待幽人。
海雪词与唐处敬题
徐贲（元代）

搏桑亭亭尘帖帖，三山曲连屏样叠。冯夷窃得鲛人绡，巧裁六花不用刀。

琼芳搅空夜迷影，神挟刚风去俄顷。马御骨战泣贝宫，咸池冻合乌愁冷。

回首烟生九点青，冰车飞轮天上行。下看荒月斜照城，鼓角未醒鸡无声。
奉命太原途中呈王坦翁副使
李若水（宋代）

旧持汉节愧前人，闻许传来若不真。
五鼓促回千里梦，一官妨尽百年身。
关山吐月和和远，诗景含秋句句新。
孤馆可能忘客情，脱巾聊进一杯春。
隽生招同曹葛氏也是园观荷复至一粟庵小憩 其一
高锡恩（清代）

沪上少竹石，亭榭亦罕遇。芙渠更稀植，美人徒遥慕。

小阮招我游，云有境堪赴。乔家园最佳，草径同缓步。

入门果奥旷，红栏半凝露。飞桥跨长空，旁折极幽趣。

芳池窈以清，有唾不敢吐。灼灼红衣明，田田翠盖护。

风来时偏反，微香静中度。如临濯锦江，疑入浣沙路。

映日色逾鲜，出波颜独嫭。吴姬比应羞，越女看先妒。

留连不忍归，临去复回顾。惜无荡桨舟，泊向花间住。
金谷园花发怀古
王质（宋代）

寂寥金谷涧，花发旧时园。人事空怀古，烟霞此独存。

管弦非上客，歌舞少王孙。繁蕊风惊散，轻红鸟乍翻。

山川终不改，桃李自无言。今日经尘路，凄凉讵可论。
新安铺三首
孔武仲（宋代）

簟如秋水憩回廊，素月分辉百倍凉。
山木交加无意绪，故教疏影到人床。
呈德厚宫主先生
王伯淮（宋代）

九锁松门夜不关，蓬莱分境到尘寰。
仙风鹤驾来天表，白昼云旗下世间。
古洞得泉消俗病，名山有芭驻童颜。
何当常对先生面，愿借飞凫日往还。
咏史下·司马攸
陈普（宋代）

咫尺含章路不通，桃符浑不记临终。
青州政似恒三代，何用依依紞勗。
石鼓歌
韦应物（唐代）

周宣大猎兮岐之阳，刻石表功兮炜煌煌。

石如鼓形数止十，风雨缺讹苔藓涩。今人濡纸脱其文，

既击既扫白黑分。忽开满卷不可识，惊潜动蛰走云云。

喘逶迤，相纠错，乃是宣王之臣史籀作。

一书遗此天地间，精意长存世冥寞。秦家祖龙还刻石，

碣石之罘李斯迹。世人好古犹共传，持来比此殊悬隔。
登天门山
金武祥（清代）

焑云万垒望中收，山势嵯峨据上游。百战频年馀故垒，双峰对峙束江流。

玲珑绝壁悬飞阁，寥泬长天接远洲。好向征途向揽胜，不妨到处尽勾留。
黄华
屈大均（明代）

黄华偏爱白头人，一朵长依折角巾。秋色有情元淡冶，白云无角自清真。

诗因饮酒辞多放，书为笼鹅笔更神。蒲柳岂期能七十，自来难老是天民。
惜花
苏轼（宋代）

吉祥寺中锦千堆，
前年赏花真盛哉，道人劝我清明来。
腰鼓百面如春雷，打彻凉州花自开。
沙河塘上插花回，醉倒不觉吴儿咍。
岂知如今双鬓摧，城西古寺没蒿莱。
有僧闭门手自栽，千枝万叶巧剪裁。
就中一丛何所似，马瑙盘盛金缕杯。
而我食菜方清斋，对花不饮花应猜。
夜来雨雹如李梅，红残绿暗吁可哀。
句
柳郴（唐代）

他乡生白发，旧国有青山。

（《贼平后送客还乡》。见《纪事》）。
沁园春 其三 校镌七十二芙蓉词成，上合肥龚先生，用陈其年韵
徐釚（清代）

落魄堪悲，不数江东，二陆三张。况词追屈宋，哀吟入破，年惭终贾，苦调摧藏。

清泪如铅，春愁似水，难博欢娱醉一场。堪怜处，恰花开蜀缬，鬓点吴霜。

休嫌犊鼻凄凉。愿击碎、胡琴去故乡。忽传来好句，恍闻凤吹，携归清响，宛奏霓裳。

坐炙鹅筝，閒排雁柱，红豆斜拖与绿杨。求益耳，虑买丝难绣，且缀兰香。
寄林少忠因为家叔再留之馆 其二
王迈（宋代）

年来师道孰知尊，温饱何缘得浼君。鸿雁暂为粱稻计，牛羊谁为牧刍勤。

琴书到处聊娱目，羽翼生时要薄云。我偶书田收一熟，向来正亦病人芸。
送柳淳
孟郊（唐代）

青山临黄河，下有长安道。世上名利人，相逢不知老。
山居 其一
胡发琅（清代）

世故无洪纤，可说皆争端。振衣事独往，廷颈旷䍚间。

春雨洒平途，百卉相新鲜。寒村蔽远树，落日明孤川。

山原澹纡郁，车马自不闲。奥赏溢虚期，徘徊意已先。

本无固得心，途穷辄自还。
示忠子
释德洪（宋代）

梦冷寒庭半夜雨，幽欣临晓一番晴。柳娇困顿欲眠去，禽作清圆唤起声。

曳履点残山寺静，开经拾得纸窗明。去年今日岐亭路，吹鬓尘埃趼足行。
贺新郎·柱杖凌高绝
刘子寰（宋代）

拄杖凌高绝。望千山隐隐，波澜动摇天末。下有白云平远壑，涌起潮头喷雪。浸绝岛、孤峰出没。赤县神州何处是，但风烟、杳杳迷空阔。呼不见，古人物。

碧松枝下青瑶石。举头看、长空湛湛，淡琉璃色。上界星辰多官府，夸父忙鞭日月。任兔走、乌飞超忽。宇宙茫茫如许大，百年间、何用争优劣。身世事，一毛发。